**V Evropo prihaja nadvse hud Ford Ranger Raptor – vrhunski športni pickup**

* Novi Ranger Raptor – najtrpežnejša in najzmogljivejša različica najbolje prodajanega pickupa v Evropi
* Strahospoštovanje vzbujajočega Rangerja Raptorja so razvili v oddelku Ford Performance, omogoča pa adrenalinski življenjski slog s premagovanjem najzahtevnejših terenov z veliko hitrostjo
* Da se vozilo ne ustraši nobene ovire, poskrbijo ultra-čvrsto podvozje, po meri prilagojeno vzmetenje in pnevmatike, motor EcoBlue z 213 KM in navorom 500 Nm, 10-stopenjski samodejni menjalnik in 6 izbirnih načinov prilagajanja vožnje podlagi.

Ford predstavlja novi Ranger Raptor – najtrpežnejšo in najzmogljivejšo različico najbolje prodajanega pickupa v Evropi.

Oddelek Ford Performance je prvega Rangerja Raptorja razvil za resnične navdušence. Poganja ga Fordov 2,0-litrski dizelski motor v izvedbi Bi-turbo, ki razvije 213 KM in 500 Nm navora, motor bo dopolnjeval Fordov novi 10-stopenjski samodejni menjalnik.

Gre za prevladujoč nastop vrhunskega Rangerja z mogočnimi dimenzijami in ekstremnim oblikovanjem dopolnjuje edinstveno podvozje, ki so ga v oddelku Ford Performance optimalno prilagodili za terensko vožnjo z veliko hitrostjo in možnost premagovanja vseh ovir.

Ranger Raptor odlikuje tudi edinstvena zaščita podvozja za terensko vožnjo. Nova zaščitna plošča je izdelana iz visoko trdnega jekla debeline 2,3 mm – ta je za 60 odstotkov debelejša od običajne plošče v primerjavi s standardnim Rangerjem.

“Pozabite vse, kar se vam zdi, da veste o pickupih,” je povedal Leo Roeks, direktor oddelka Ford Performance v Evropi. “Naš novi Ranger Raptor je povsem nova pasma – čistokrvni puščavski dirkalnik in ekstremni adrenalinski terenec, ki se v najzahtevnejših delovnih pogojih brez težav pomeri z najzmogljivejšimi tekmeci.”

Ford Ranger je najbolje prodajani pick-up v Evropi. V letu 2019 je bilo do julija prodanih 26.600, kar je za 12 % več kot lani.

Dramatičen novi video Forda Rangerja Raptorja v akciji si oglejte tukaj: <https://youtu.be/U94wDbctu1U>

**Robat in obenem prefinjen**

Da se uspešno spoprime z najzahtevnejšim obvladovanjem terenov pri dirkanju z visoko hitrostjo, je Ranger Raptor opremljen z edinstvenim, posebej ojačenim okvirjem podvozja, izdelanim iz jekla z dodatnimi zlitinami.

Raptorjevo vzmetenje z dirkaškim poreklom je posebej prilagojeno za spopad z grozljivimi tereni in mora tudi ob zelo hitri vožnji zagotavljati popoln nadzor in udobje. Blažilniki Fox Racing Shox s prilagoditvijo glede na zaznani položaj zagotovijo večje sile blaženja pri ekstremni obremenitvi za vrhunsko terensko zmogljivost, manjše sile v zmernejših pogojih pa poskrbijo za uglajeno vožnjo po cestah. Prednji blažilnik je za 32 % bolj tog in zadnji za 18%.

Športne blažilnike z bati s premerom 63,5 mm dopolnjujejo krmilne ročice iz aluminija, spredaj so uporabljeni stolpi z izpostavljenimi amortizerji, zadaj za vzmetenje skrbi kombinacija vijačnih vzmeti in vgrajenih Wattovih členov, ki omogoča pomik osi gor in dol s kar najmanj prečnega gibanja. Za zmogljivo zaviranje skrbijo zavorne čeljusti z dvema batoma spredaj, ki sta večji in merita 51 mm (+20%), vsi štirje zavorni koluti s premerom 332 mm so prisilno hlajeni (prezračevani), sprednja sta debela 32 mm, zadnja pa 24 mm.

Ranger Raptor je opremljen s posebej razvitimi terenskimi pnevmatikami za vse terene BF Goodrich z dimenzijami 285/70 R17. S premerom 838 mm in širino 285 mm ter zasnovo z ojačano stranico se samozavestno spoprimejo z najzahtevnejšimi okolji, agresiven terenski profil pa zagotavlja jeklen oprijem na mokrih podlagah, v blatu, pesku in snegu.

“Ranger Raptor zagotavlja resnično izjemno izkušnjo, saj omogoča skrajne zmogljivosti na terenu, na cesti pa se z njim vozite kot pravi gospod,” je povedal Damien Ross, glavni inženir programa Ranger Raptor v družbi Ford Motor Company. “Temelj Rangerja Raptorja sta izjemno dovršen občutek in funkcionalna zmogljivost Rangerja, ki ju temeljito nadgradi. S stališča zabavne dinamične vožnje je to res vrhunsko posebno vozilo.”

Unikatno podvozje je optimizirano za zahtevno terensko vožnjo z 283 mm odmikom od tal in brodenjem čez 850 mm globoko vodo. Z odličnimi nakloni pri vožnji čez neravnine pa zagotavlja impresivno terensko zmogljivost (32,5-stopinjski pristopni kot in 24-stopinj izvozni kot), ki voznika ne pusti ravnodušnega.

Za ‘obrambo’ pred ovirami na terenu je Ranger Raptor opremljen z edinstveno zaščito podvozja. Serijsko Rangerjevo zaščito motorja in okrova diferenciala dopolnjuje nova udarna plošča, ki je izdelana iz 2,3 mm debelega jekla z visoko natezno trdnostjo.

**Navduši z videzom in funkcionalnostjo**

Novega Rangerja Raptorja predstavljamo v barvi Ford Performance Blue s kontrastnimi poudarki v barvi Dyno Grey, agresivno oblikovanje obljublja izjemno zmogljivost in funkcionalnost.

Navdih za dramatično novo masko, ki kraljuje prostoru med ksenonskima žarometoma in nad okvirjem vgrajenim sistemom sprednjega odbijača, je bil Ford F‑150 Raptor, prvi v serijski proizvodnji izdelan izjemno zmogljiv terenski poltovornjak. Sprednji odbijač zagotavlja ustrezno trpežnost za puščavske vožnje, vanj pa so vgrajene nove meglenke LED in funkcionalni kanali za izboljšanje zračnega toka ob karoseriji.

Osupljiva razširjena sprednja blatnika iz kompozitnega materiala s svojo zasnovo zmanjšata poškodbe pri terenski uporabi ter omogočata večji hod vzmetenja in uporabo večjih pnevmatik. Oblikovanje stranskih stopnic preprečuje, da bi leteče kamenje zadelo zadnji del vozila, odprtine pa omogočajo odtekanje vode ter odvajanje peska, blata in snega.

Ranger Raptor ostaja pravi delovni stroj. Preoblikovan zadnji odbijač ima integrirano vlečno kljuko, ki lahko vleče do 2500 kg. Dve sprednji zanki lahko preneseta do 4.635 kg, zadaj pa do 3.863 kg. Tovorni del kesona z dimenzijami 1.560 mm x 1.575 mm je bil zasnovan za avanturiste, ki čez vikende uživajo v naravi s kolesi, jet-skiji ali motorji vseh vrst. Za udobno odpiranje kesona je sedaj na voljo Lift Assist Tailgate sistem, ki uporablja nov sklop mehanizma. Zapiranje in odpiranje zadnjega dela kesona je tako, kar za polovico lažje.

Notranjost jasno kaže gene športnega oddelka Ford Performance in navduši z odlično izdelavo, skladnimi barvami in trpežnimi materiali za najrazličnejše scenarije vožnje – od mestnih ulic do gorskih planot. Sedeži so posebej zasnovani za odlično oporo pri hitri terenski vožnji, dve stopnji čvrstosti oblazinjenja poskrbita za vrhunsko udobje, materiali z učinkom semiša pa zagotavljajo boljši oprijem.

Povsod so opazni modri šivi in poudarki iz usnja. Lahki obvolanski prestavni ročici iz magnezija omogočata hitro prestavljanje v dirkaškem slogu in sta preprosto dosegljivi ob naslonih za dlani v usnje oblečenega posebej za ta model izdelanega volanskega obroča, ki vozniku z oznako središčnega položaja pomaga ohraniti nadzor nad položajem koles pri terenski vožnji, krasi pa ga reliefni logotip Raptor.

**‘Uglašen’ za vse terene**

Ranger Raptor s sistemom za upravljanje terena (Terrain Management System) vozniku omogoča izbiro med šestimi načini za široko paleto terenov in voznih scenarijev:

* Način ‘Normal’ – poudarek na udobju, varčni porabi goriva in uglajeni vožnji
* Način ‘Sport’ – večja odzivnost za živahno vožnjo na utrjenem cestišču
* Način ‘Grass/Gravel/Snow’ (trava/gramoz/sneg) – zasnova za varno in samozavestno vožnjo po spolzkih in neravnih terenih in površinah
* Način ‘Mud/Sand’ (blato/pesek) – nastavitev odziva vozila za optimalen prenos moči in navora na nekompaktnih globokih podlagah, kot sta pesek in blato
* Način ‘Rock’ (skale) – posebna nastavitev za počasno obvladovanje skalnatih terenov, kjer je ključno mirno ohranjanje nadzora
* Način ‘Baja’ – nastavitev odziva za športno hitro terensko vožnjo, ki ustreza voznikom na slavni puščavski dirki Baja Desert Rally

Fordovi inženirji so pogonski sklop novega Ragnerja Raptorja z zmogljivim 2,0-litrskim motorjem EcoBlue Bi-turbo in 10-stopenjskim samodejnim menjalnikom preverili v najzahtevnejših pogojih – nizkotlačni in visokotlačni turbopolnilnik so med drugim neusmiljeno priganjali 200 ur brez premora, da sta razbeljeno žarela. Pri nižjih vrtljajih delujeta turbopolnilnika zaporedno, da zagotovita večji navor in odzivnost, pri višjih vrtljajih pa večji nizkotlačni turbopolnilnik poskrbi za razvoj največje moči.

Fordov 10-stopenjski samodejni menjalnik je prav tak kot v modelu F-150 Raptor. Izdelan je iz jekla z visoko natezno trdnostjo, aluminijevih zlitin in kompozitnih materialov, da sta zagotovljeni optimalna trpežnost in masa. Širši razpon razmerij omogoča hitrejše pospeševanje, večjo odzivnost in varčnejšo porabo goriva.\* Algoritmi za sprotno prilagoditev prestavljanja poskrbijo, da menjalnik v ustreznem trenutku izbere ustrezno prestavo. Unikatna umeritev menjalnika vključuje tudi funkcijo ‘Live in Drive’, obenem pa je možno z obvolanskima ročicama kadar koli ročno poseči in izbrati drugačno prestavo.

Med asistenčnimi sistemi za voznika in varnostnimi tehnologijami, ki vozniku zagotovijo večjo samozavest ob soočenju z neznanimi terenskimi izzivi ali zahtevnimi delovnimi okolji, so tudi izboljšana različica Fordovega sistema za nadzor stabilnosti (s funkcijo za preprečevanje prevračanja in elektronskim nadzorom stabilnosti), uravnavanje zanašanja prikolice, pomoč pri speljevanju navkreber, nadzorovano spuščanje po strmini in nadzor s prilagajanjem glede na obremenitev.

**Praktične tehnologije vedno pri roki**

Med dovršenimi tehnologijami za udobno in priročno cestno ali terensko uporabo novega Rangerja Raptorja je tudi Fordov sistem za komunikacije in razvedrilo SYNC 3, ki vozniku omogoča, da zvočni in navigacijski sistem ter povezane pametne telefone upravlja s preprostimi izgovorjenimi ukazi. Sistem je združljiv z vmesnikoma Apple CarPlay in Android Auto™ ter vključuje funkcijo SYNC AppLink za glasovno upravljanje različnih aplikacij za pametne telefone.

Osrednji 8-palčni barvni zaslon na dotik podpira uporabniško izkušnjo primerljivo s pametnim telefonom, sistem pa vključuje tudi navigacijsko vodenje, ki se posebej izkaže pri terenski vožnji na odmaknjenih lokacijah, saj med drugim nudi funkcijo za puščanje navideznih sledi pri raziskovanju neznanih območij.

“Novi Ranger Raptor zagotavlja vsa orodja, ki si jih lahko zaželijo navdušenci nad terenskim adrenalinom,” je povedal Roeks. “Kot bi združili motorno kolo za motokros, motorne sani in štirikolesnik – to je vrhunski pickup za vrhunske dogodivščine.”

**Ste vedeli?**

Ford in Microsoft sta objavila, da bo novi Ranger Raptor vključen v dirkaško video igro *Forza Horizon 4*, s katero bo imelo še več navdušencev nad športno vožnjo možnost preizkusiti vrhunske zmogljivosti izjemnega pickupa. S predstavitvijo novega Rangerja Raptorja na Gamescomu – največjem dogodku s področja računalniških in video iger v Evropi – je Ford postal prvi proizvajalec, ki je svoje novo vozilo predstavil prav na tem dogodku.

**Puščavska dirkaška dediščina**

Način ‘Baja’ Ford Ranger Raptor je referenca za dirko Baja 1000; naporna dirka vzdržljivosti na mehiškem polotoku Baja Kalifornija, ki velja za enega najprestižnejših terenskih dogodkov na svetu.

Novi Ranger Raptor ostaja zvest DNK zapisu svojega predhodnika - Ford F-150 SVT Raptor, ki je leta 2008 na dirki Baja 1000 dosegel tretje mesto.

Tako kot njegov predhodnik in zadnja generacija Ford F-150 Raptor je tudi Ranger Raptor doživel intenzivno testiranje v zahtevnih puščavskih pokrajinah okoli Borrego Springsa v ZDA.